鄭鹹：「侯諱某，姓關氏，以忠義大節事蜀先主昭烈皇帝，為左右禦侮之臣，官至前將軍，假節鉞。侯之名聞天下後世，雖老農稚子，皆能道之。然謂侯英武善戰，為萬人敵耳，此不足以知侯也。曹孟德以奸雄之資，挾天子以令中原，虎視鄰國，謂‘本初猶不足數，而況其下乎？’獨先主區區，欲較其力，而與之抗。然屢戰而數敗矣。士於此時，懷去就之計者，得以擇主而事之。茍不明於忠義大節，孰肯抗強助弱，去安而即危者？夫爵祿富貴，人之所甚欲也。視萬鍾猶一芥之輕，比千乘於匹夫之賤者，豈有他哉，忠盡而義勝耳。侯以為曹公名為漢臣，實漢仇也。而先主固劉氏之宗種，侯嘗受漢爵號矣。茍為擇其所事，則當與曹乎？當與劉乎？曹、劉之不敵，雖愚者知之。巴蜀數郡，以當天下之半，其成功不可待也，而侯豈以此少動其心哉？秋霜之嚴，見日見則消；南金之堅，遇剛則折。而侯之忠義凜然，雖富貴在前，死亡居後，不可奪也。孔融、楊彪皆巨德元老，一日少忤曹公，乃戮而囚之。侯為曹公所得，不敢加無禮焉；比其去也，熟視而不敢追。然則侯之所本，勝曹公多矣。蓋有以服其心而折其氣，豈在行陣間乎！侯本解人，廟於郡城之西。廟久不治，裏中父老相與經營，加完新焉。時維太守張公，別乘張公，相與為雍容鎮靜之政，而解民熙然樂之，日有餘暇，可以致力於神矣。然則神安其宅，厥有由哉。」（《重修廟記》）